open-index/open-wikipedia-markdown huggingface dataset:
Deksametasoon

duimnael|Deksametasoon
**Deksametasoon** is 'n kragtige sintetiese lid in die klas van glukokortikosteroïed geneesmiddels met anti-inflammatoriese en immuunonderdrukkende effekte. Dit is 25 keer meer potent as kortisol in sy glukokortikoïed effek, maar met 'n minimale mineraalkortikoied effek.

Dit is op die WGO se lys van noodsaaklike medisyne, 'n lys van die belangrikste medikasie wat nodig is in enige basiese gesondheidsisteem. 

Deksametasoon word gebruik om verskeie inflammatoriese en outo-immuuntoestande soos rumatoïede artritis en brongospasme te behandel.  

Dit word ook in klein hoeveelhede voor of na sommige tandheelkundige chirurgie toegedien, soos by die trek van verstandtande, 'n operasie wat die pasiënt dikwels met opgeswelde wange laat.

Dit kan ingespuit word in die hak van die voet vir die behandeling van soolvratte, soms in samewerking met triamsinoloon asetonied.

Dit is nuttig om allergiese anafilaktiese skok teen te werk, indien in hoog genoeg dosisse toegedien.

Dit is teenwoordig in sekere oogdruppels - veral gebruik ná oogchirurgie. Ook beskikbaar as 'n neussproei en in sekere oor-druppels (bv. in Sofradex ®, 'n gekombinasie van 'n antibiotikum en 'n antifungusmiddel).

## Verwysings
Kersvloed

duimnael|'n Kopergravure van 1719 beeld die Kersvloed uit
duimnael|Kaart deur Johann Homann

Die **Kersvloed** was 'n vernietigende stormvloed wat die vastelandse Noordseekus snags op 24 Desember 1717 getref het. As gevolg van die vloed, wat deur 'n skielike storm uit die noordweste veroorsaak is, het talle dyke tussen Nederland en Denemarke gebreek en het oorstromings verwoesting in die kusgebied gesaai. In die streek tussen Tønder in die noordelike deel van die hertogdom Sleeswyk en die hawestad Eemden in Oos-Friesland het sowat 9&nbsp;000 mense in die vloede verdrink, terwyl in Nederland sowat 2&nbsp;500 kusbewoners in die ramp dood is. 'n Tweede stormvloed het enkele weke later snags op 25 Februarie 1718 losgebreek.

## Verwysings 
## Eksterne skakels 
*
Esegiël

**Esegiël** is die 26ste boek in die kanon van Hebreeuse geskrifte wat as die Ou Testament in die Bybel opgeneem is. Esegiël was 'n profeet voor en tydens die Babiloniese ballingskap van Juda en het hom gerig tot sowel die ballinge as sy volksgenote wat in Juda en Jerusalem agtergebly het. Die verbondsvolk het selfs onder die moeilike omstandighede in hulle sonde volhard. Met buitengewone simboliese optredes vestig Esegiël hulle aandag op die woord van die Here en lê veral nadruk op elke mens se persoonlike verantwoordelikheid vir sy lewe voor God.

Die Here bepaal dat sy volk oor hulle sondes gevange geneem en weggevoer word, maar Hy red hulle ook weer. Deur sy Heilige Gees sal Hy nuwe lewe in sy volk inblaas vir wie daar geen hoop op herstel meer is nie en sal hulle terugbring na hul eie land toe. Die Here sal 'n nuwe verbond met hulle sluit en sal self deur sy Gees hulle onbekeerlike harte verander sodat hulle Hom gewillig dien.

Esegiël sien ook die eindstryd van die wêreldmagte teen Jerusalem, maar ook Jerusalem se redding en 'n nuwe tempel waarin die Here onder sy volk woon.

## Struktuur 
Esegiël het 'n breë drievoudige struktuur wat ook in ander profetiese boeke voorkom: droewige godspraak teen die profeet se eie mense, gevolg deur orakels teen Israel se bure, wat eindig in profesieë van hoop en redding:

Profesieë teen Juda en Jerusalem, hoofstukke 1–24. 

Profesieë teen die vreemde nasies, hoofstukke 25–32.

Profesieë van hoop en redding, hoofstukke 33–48. 

## Bron 
* Die Bybel: Nuwe vertaling (Bybelgenootskap van Suid-Afrika)

## Eksterne skakels 
*
Daniël

**Daniël** is die 27ste boek in die kanon van Hebreeuse Geskrifte wat as die Ou Testament in die Bybel opgeneem is. In die Hebreeuse Bybel word die boek van Daniël in die *Ketuvim* (geskrifte) ingesluit, terwyl die tradisionele Christelike vertaling van die Bybel die boek saam met die profete plaas. Die boek van Daniël word in twee dele verdeel: 'n reeks van ses hoofverhale vanaf hoofstukke 1 tot 6, wat hoofsaaklik in Aramees geskryf, en vier profetiese visioene in hoofstukke 7-12 wat hoofsaaklik in Hebreeus geskryf is.  

## Inhoud
Die eerste ses hoofstukke handel oor Daniël en ander gelowiges in die tyd van die Babiloniese koning Nebukadneser en ander konings na hom. Die tweede gedeelte van die boek bevat veral visioene oor die wrede vervolging van die verbondsvolk in die tyd van die Siriese koning Antiogos Epifanes. Die visioene handel oor die stryd en opeenvolging van die wêreldryke en terselfdertyd oor die eindtyd. Die menslike ryke word in die visioene as diere voorgestel. Die Here oefen volle heerskappy uit oor alles; ook oor die magtige en korrupte wêreldmagte.

220x124px|thumb|right|Papyrus 967. 'n Griekse manuskrip uit die 3de eeu na Christus van die boek van Daniël.

### Hoofstuk 1
Hierdie hoofstuk vertel van die aankoms van Daniël en sy vriende, Sadrach, Mesag en Abednego, in die Babiloniese ballingskap. Hulle was weggevoer uit hul eie land na Babilon. Ondanks die uitdagings slaag hulle daarin om hul Joodse identiteit te behou en om getrou te bly aan die Wet van Moses deur te weier om die koning se kos te eet wat teen hul geloof gegaan het. Hierdie gehoorsaamheid aan hul beginsels het bygedra tot hul sukses in hul nuwe tuiste

### Hoofstuk 2
Nebukadnesar, die koning van Babilon, het 'n droom gehad wat hom onrusig gemaak het. Hy het die magiërs en towenaars van sy ryk nader geroep om die droom vir hom uit te lê, maar hulle was nie daartoe in staat nie. Daniël, wat in 'n besondere mate deur God begaaf was, openbaar toe die droom en sy betekenis. In die droom was daar 'n beeld wat vier opeenvolgende wêreldryke uitgebeeld het, elk met 'n afnemende waarde en mag. Die laaste koninkryk, simbolies voorgestel as yster vermeng met klei, sal uiteindelik val en deur God se ryk vervang word.

## Apokriewe boeke 
In die Septuagint is daar drie toevoegings tot hierdie boek naamlik: Susanna, Asarja se gebed en Die Lied van die drie jong manne en Bel en die draak. Hierdie drie toevoegings is deel van die Apokriewe boeke.

## Bron 
* Die Bybel: Nuwe vertaling (Bybelgenootskap van Suid-Afrika)

## Sien ook 
* Lys van persone in die Bybel

## Eksterne skakels 
*
Slag van Grahamstad

Die **Slag van Grahamstad** het op 22 April 1819 tydens die Vyfde Grensoorlog plaasgevind. 'n Xhosamag onder bevel van Nxele word verslaan deur die Britse mag gelei deur lt-kolonel Thomas Willshire.

## Bron 
* *Field Guide to the BATTLEFIELDS of South Africa* Nicki von der Heyde. 2013 

## Sien ook 
* Elizabeth Salt, heldin wat wapens en ammunisie vir die soldate ingesmokkel het. 
* Kaapse grensoorloë
Apteekoutomatisasie

duimnael|Tel van pille met die hand
duimnael|Kirby Lester KL8 tabletteller
**Apteekoutomatisasie** is die outomatisering van die take wat verrig word in 'n apteek of ander gesondheidsorginstelling. Enige apteektaak kan betrokke wees, insluitende om klein voorwerpe (bv. tablette en kapsules) te tel; etiketering en verpakking; die afmeet en meng van poeier en vloeistowwe vir bereidings; nagaan en opdatering van kliëntinligting in databasisse (bv. persoonlike identifikasie-inligting (PII), mediese geskiedenis, dwelminteraksie-risikobepaling); en voorraadbestuur.

Voor die 1970's was die resepteer van voorskrifmedikasie in 'n gemeenskapsapteek 'n tydrowende bedryf. Die apteker moes meeste voorskrifte toeberei deur die tablette of kapsules op 'n eenvoudige raampie met 'n spatel te tel. Heelwat nuwe medisyneprodukte is deur farmaseutiese vervaardigers ontwikkel teen 'n versnelde pas, en die pryse van dié medikasie het ook skerp gestyg. 'n Besige gemeenskapsapteker moes langer ure werk en dikwels bykomende personeel huur om die verhoogde werklading te hanteer. Hierdie ekstra werklading het ook nie veel tyd vir die apteker toegelaat om op die veiligheidsaspekte van medikasiegebruik te fokus nie.
 
Vervolgens het hierdie nuwe faktore gelei tot die ontwikkeling van 'n outomatiese telmasjien om medikasie vinnig en akkuraat te tel en te verpak. Verskillende stelsels vir apteekoutomatisasie het vinnig na vore gekom en elke paar jaar is die behoeftes van die apteekbedryf aangepas om medikasie vinniger, maar steeds veilig en ekonomies, te lewer. Moderne apteke het hierdeur baie nuwe opsies gevind om hul werkvloei te verbeter. 

Een van die eerste kommersieel beskikbare tablettellers was die KL7, en tegnologiese vooruitgang lei tot die meer kompakte KL8 model. Die prys van sodanige toerusting in 1980 was ongeveer £ 1300. Hierdie aansienlike belegging in nuwe tegnologie was 'n groot oorweging vir baie apteke. Uiteindelik het die apteekgemeenskap die gebruik van 'n telmasjien as 'n beter metode aanvaar as die tel van medikasie per hand. 

duimnael|links|350px|'n Vloeibare oraledosis resepteerder
duimnael|center|'n Rekenaargesteunde tabletteller aan die werk
Bastei

duimnael|Die Basteibrug, soos gesien vanaf die Ferdinandstein
Die **Bastei** is 'n rotsformasie met uitkykplatform op 'n hoogte van 305 meter bo seevlak in Saksiese Switserland, 'n landskap in die Duitse deelstaat Sakse. Die rotsformasie, wat op die regteroewer van die Elbe geleë is en 'n steil helling op 'n hoogte van 197 meter bo-oor die riviervallei vorm, bied 'n uitsig oor die Elbevallei en die Elbsandsteingebergte. Op die hoogplato agter die Bastei is 'n hotel met restaurant opgerig.
Teenpous Celestinus II

:  Vir die wettige pous met dieselfde naam sien Pous Celestinus II.

**Celestinus II** gebore **Teobaldo Boccapecci** (in Latyn **Theobaldus Buccapecus**} was 'n pous van die Rooms Katolieke Kerk vir 'n paar dae vanaf 15 Desember 1124.  Omdat sy verkiesing nie volledig voltrek is nie, is sy naam nie opgeneem in die amptelike lys van pouse nie en geld hy dus as 'n teenpous.

## Biografie 
**Teobaldo Boccapecci** was waarskynlik 'n lid van die Romeinse adel.  Tot 17 April 1121 is hy kardinaal-diaken van Santa Maria Nuova aangestel deur Pous Paschalis II.  Op 6 April 1123 word hy aangestel as kardinaal-priester van Sint Anastasia in Rome.

Op 13 Desember 1124 sterf Pous Callixtus II.  Drie dae later word Buccapecus verkies as sy opvolger en hy kies die naam **Celestinus II**.  Die verkiesing word egter onderbreek deur gewapende troepe onder leiding van Robert Frangipani ook lid van die Romeinse adel en lid van die keiserlike party in die Investituurstryd.  Die aanwesiges word verdryf en die adel benoem hulle eie kandidaat, Lamberto Scannabecchi wat die naam Honorius II aanneem.  Honorius het die goedkeuring van keiser Hendrik V van die Heilige Romeinse Ryk gehad.  Na 'n paar dae bedank Honorius uit sy amp omdat hy nie met geweld wou pous word nie.  Celestinus se aanhangers het die gebaar baie waardeer.  'n Kort tydjie later bedank Celestinus ook uit sy amp om die impasse op te los.  Dit is nie duidelik of die bedanking vrywillig of onder druk was nie.  Na Celestinus se aftrede is Honorius toe as pous gewy op 21 Desember 1124.

## Verwysings
Frenologie

duimnael|300px|Frenologiese voorstelling uit *Das neue Heilverfahren* van Friedrich Eduard Bilz (1888)

**Frenologie** is 'n verouderde studie van menslike eienskappe deur na die vorm van die skedel te kyk.

Die woord frenologie is afgelei vanaf Grieks: *φρήν*, *phrēn*, "gees"; en *λόγος*, *logos*, "leerstelling". Dit is dus letterlik die "*die leer van die gees*". Volgens die leer kan 'n persoon se aanleg en karakter bepaal word deur na die groei van bepaalde dele van die harsings te kyk. Dit sou dan uiterlik sigbaar wees deur die vorm van die skelet te studeer, wat bepaalde knobbels sou vertoon. Die terme *wiskundeknobbel* en* taalknobbel* het dienooreenkomstig ontstaan. Die studie na die vorm en dimensies van die skedel word kraniometrie genoem.

Die grondlegger van frenologie was die Duitse (later Franse) geneeskundige Franz Joseph Gall (1758-1828). Die naam frenologie is deur sy belangrikste leerling, Johann Gaspar Spurzheim ingevoer. Ander belangrike persone wat die weg vir frenologie gebaan het was Giovanni Battista della Porta (1535-1615) en Johann Kaspar Lavater (1741-1801).

In die negentiende eeu stel Cesare Lombroso 'n nuwe forensiese tak van frenologie (al noem hy dit self nie so nie) bekend, waarin hy voorgestel dat kriminele gedrag aangebore is en bepaal kan word deur op die ontwikkeling van sekere gelaatstrekke te let. Op grond hiervan sou misdadigers dus moontlik erken kon word. Die Duitser Carl Huter (1861-1912) het ook 'n sielkundige stelsel wat op frenologie gegrond is ontwikkel, wat hy *kallisophie* genoem het.

In die twintigste eeu het die Belgiese priester Paul Bouts (1900-1999) wetenskaplike navorsing oor frenologie voortgesit. Sy broer, Camille Bouts, doseer dit selfs aan Suid-Amerikaanse universiteite. Mettertyd word besef dat die anatomie van die skedel bykans geen impak op menslike eienskappe het nie, en het die leer in onbruik verval.

Die meet van die binnekant van die skedel, soos wat argeoloeë doen om die breinfunksie tussen verskillende hominiede te vergelyk, word nie as frenologie gesien nie.

## Eksterne skakels 
*
Hosea

**Hosea** is die 28ste boek in die kanon van Hebreeuse Geskrifte wat as die Ou Testament in die Bybel opgeneem is. Hierdie boek is die eerste van die sogenaamde twaalf Klein Profete. Die profeet self het in die noordelike koninkryk van Israel opgetree voor die val van Samaria in 721 v.C. In sy huwelikslewe moes Hosea die gebroke verhouding tussen God en sy volk afbeeld. Die boek verkondig veral die oordele van God oor die volk se sondes op sosiaal-politieke en kultiese terrein. Tog is Hosea by uitstek die prediker van God se onveranderlike liefde vir sy volk. Dit blyk uit die simboliek van Hosea se huwelik, maar veral ook uit verse 11:8-11 en 14:2-9.

## Bron 
* Die Bybel: Nuwe vertaling (Bybelgenootskap van Suid-Afrika)

## Eksterne skakels 
*
Kapstylhuise

Die **kapstylhuisies** (of **hartbeeshuisies**) by Puntjie en Vermaaklikheid aan die oewer van die Duiwenhoksrivier by Sint Sebastianbaai het 'n tradisionele ontwerp wat 'n oorblyfsel is uit die tyd van die trekboerpioniers aan die Kaap. Hierdie aspek van die Suid-Afrikaanse volksboukunde is van kultuur-historiese belang.

## Geskiedenis 
Veeboere het met hul tentwaens en kuddes beeste en skape op soek na nuwe weiveld het al verder van Kaapstad weggetrek. As hulle lank genoeg op 'n sekere plek gebly het om te saai en oes, is eenvoudige skuilings soos kapstylhuise opgerig. In 'n sekere periode het  geboutjies in hierdie styl wyd verspreid oor die huidige Wes- en Noord-Kaap en selfs die Oos-Vrystaat en Natal voorgekom. So vroeg as 500 n.C. was hierdie bouwyse al in Wes-Europa gebruik.

## Bouwyse 
duimnael|regs|'n Hartbeeshuis, gebou van pale, latte en gras, riete of biesies.
Al die huisies was nie altyd en oral dieselfde nie, want dit is gebou van die beskikbare materiaal, na die heersende behoefte en die beoogde tydperk van gebruik. Ook die grond waarop gebou is en die klimaat het 'n rol gespeel. Die opvallendste eienskap van die huisies is dat hulle geen mure het nie. Die dak gaan van die nok tot op die grond. 'n A-raam-huis is 'n moderne weergawe van hierdie boustyl.
Twee rye van gewoonlik 8 balke elk is teenoormekaar in die grond geplant (dus 8 sparrepare) om 'n vloerspasie van ongeveer 8&nbsp;m by 5&nbsp;m, 'n hoogte van so 'n 3&nbsp;m en 'n wydte van 3&nbsp;m te gee. Elke sparrepaar is na mekaar laat oorhel en aan mekaar geheg om die kenmerkende steil dak te gee. Dwarsoor die balke is verskeie dwarslatte bevestig waarop die riet of gras geplaas is. Aan die voor- en agterkant is die dak effens gerond. Voorin is 'n bo- en onderdeur geplaas en agterin 'n houtluik wat lig en lug kon inlaat. Soms was daar 'n tweede luik in 'n sykant. Met 'n mengsel van klei en beesmis is die nok waterdig gemaak. Aanvanklik was die vloere ook van hierdie mengsel, maar later is ook grond van miershope met osbloed of lynsaadolie vir die vloere gebruik. Met gordyne is die binnekant verdeel in 'n woonvertrek en een of twee slaapvertrekke. Buite was 'n kookskerm.

## Monument 
Die vakansiehuisies in die vorm van kapstylhuisies by Puntjie is in 1967 tot nasionale gedenkwaardigheid verklaar.

## Sien ook 
* Pioniershuis

## Bibliografie 
* Barnard, Eureka: 'n Evaluering van die volksboukuns van die Swellendam-omgewing. Universiteit van Stellenbosch: ongepubliseerde M.A.-verhandeling, 2003
* Die Burger, 21 Maart 1998.
* Fransen, Hans: A guide to the old buildings of the Cape. Kaapstad: Jonathan Ball, 2004. 
* Oberholster, J.J.: Die historiese monumente van Suid-Afrika. Kaapstad: Kultuurstigting Rembrandt van Rijn vir die Raad vir Nasionale Gedenkwaardighede, 1972. 
* Radford, Dennis: The South African cottage in the 19th century. In: Lantern. Tydskrif virKennis, Kuns en Kultuur. Jaargang 31, nr. 3, Julie 1982
* Walton, James: Homesteads and villages of South Africa. Pretoria: Van Schaik, 1952.
* Walton, James: Homes of the trekboer – the vernacular architecture of South Africa. Lanten, jaargang 11, nr. 1, Julie-September 1961.
Saksiese Switserland

220px
**Saksiese Switserland**

----
**Maak deel uit van die**
Elbsandsteingebergte in
Duitsland en Tsjeggië

----

**Strek oor**
Sakse

----

**Ligging in Duitsland**
200px

----

**Hoogste bergpieke**
Großer Zschirnstein (562&nbsp;m)

**Saksiese Switserland** (Duits: *Sächsische Schweiz*) is die naam vir die Duitse gedeelte van die Elbsandsteingebergte in die deelstaat Sakse. Dié landskap, wat vir sy skouspelagtige rotsformasie bekendstaan, is suidoos van Dresden aan weerskante van die Elbe-rivier geleë.

## Eksterne skakels
Amos

**Amos** is die 30ste boek in die kanon van Hebreeuse Geskrifte wat as die Ou Testament in die Bybel opgeneem is. Hierdie boek is die derde van die sogenaamde twaalf Klein Profete. Alhoewel Amos uit Juda afkomstig was, het hy teen die middel van 8ste eeu v.C. as profeet teen die noordelike Israel opgetree. Dit was 'n tyd van materiële welvaart, politieke stabiliteit en uiterlike godsdienstige aktiwiteit, maar ook van geestelike verval en van ernstige wanpraktyke op sosiaal-etiese gebied. Amos rig hom veral teen die sondes van onderdrukking, uitbuiting van armes en verkragting van die reg. In die slotverse van sy boek kondig hy Israel se herstel aan.

## Bron 
* Die Bybel: Nuwe vertaling (Bybelgenootskap van Suid-Afrika)

## Eksterne skakels 
*
Fleet Street

duimnael|'n Straatbord in Fleet Street
**Fleet Street** is 'n straat in die City of London wat na die Fleet, Londen se grootste ondergrondse rivier, vernoem is. Tot met die 1980's was die uitgewerye, redaksiekantore en drukkerye van Britse nasionale dagblaaie hier gesetel en het rolperse die straat saans laat bewe. Vragmotors het miljoene pasgedrukte dagblaaie na stasies, lughawens of ander bestemmings vervoer. Die eerste drukpers in Fleet Street is reeds teen die einde van die 15de eeu in bedryf gestel, en in 1702 het die eerste dagblad verskyn. 

Tegnologiese vooruitgang en strukturele veranderinge in die koerantmark het die einde van Fleet Street as Britse koerantsentrum ingelui namate nuwe moderne drukaanlegte in stadsdele soos Wapping en Canary Wharf ontstaan het. Alhoewel die laaste oorblywende nuusagentskap, *Reuters*, sy kantore in 2005 gesluit en na Canary Wharf verskuif het, word die term *Fleet Street* steeds as 'n sinoniem vir die nasionale pers in die Verenigde Koninkryk gebruik.

## Geskiedenis en ligging 
duimnael|Fleet Street omstreeks 1890Foto deur James Valentine
duimnael|Fleet Street in 2008
Blykbaar het die straat reeds in die 13de eeu as Fleet Street bekendgestaan, en daar is talle verwysings na Fleet Street in die vroeë 14de eeuse dokumente. Oorspronklik het Fleet Street die City of London as kommersiële sentrum met Westminster verbind waar belangrike politieke instellings geleë was. So weerspieël die straat se lengte die uitbreiding van die City gedurende die 14de eeu.

Aan die straat se oostelike einde het die Fleetrivier langs die middeleeuse stadsmuur van Londen gevloei, terwyl die Temple Bar aan Fleet Street se westelike einde die huidige grens tussen die City of London en die City of Westminster aandui. Vanaf Temple Bar loop die straat buite die stadgrens van Londen as The Strand in westelike rigting; in die ooste loop die roete verby Ludgate Circus en word hier, net soos die nabygeleë heuwel, Ludgate Hill genoem.

Die A4-pad het oorspronklik vanaf Ludgate Circus geloop waarby die hele Fleet Street deel uitgemaak het van dié pad. Vandag begin die pad egter by Holborn Circus, loop langs Fetter Lane en daarna langs die westelike gedeelte van Fleet Street en van daar verder na Westminster. Die naaste moltreinstasies is Temple, Chancery Lane en Blackfriars, naas die City Thameslink-treinstasie.

## Godsdienstige instellings 
Gedurende die hoë Middeleeue het leidende geestelikes hul Londense paleise in Fleet Street laat bou. So verwys straatname soos Peterborough Court of Salisbury Court na vroeëre biskoplike paleise, en naas instellings van die Tempelridders herinner Whitefriars Street aan die gelyknamige klooster waarvan die oorblyfsels besigtig kan word.

Tans het drie gemeentes hul kerkgeboue in Fleet Street: Temple Church, St Bride's Church (wat met die drukkersbedryf verbind word) en St. Dunstan-in-the-West wat as plaaslike parogiekerk en kerk van die Roemeens-Ortodokse gemeente dien.

## Verwysings
Naka Drotské

**Naka Drotské** (*15 Maart 1971, Senekal) is ’n oud-Springbokspeler en afgetrede rugbyafrigter. Hy was die senior afrigter van die Toyota Cheetahs in Superrugby, maar het sy uittrede as afrigter op 8 Mei 2015 aangekondig.

Hy het op haker gespeel vir die Vrystaat Cheetahs en ook die Blou Bulle in die Suid-Afrikaanse provinsiale Curriebeker, en was 'n lid van die 1995 Rugbywêreldbeker-wenspan. Drotské was ook lid van die span wat derde geëindig het in die Rugbywêreldbeker 1999 en het vir drie jaar in Engeland by London Irish gespeel.

## Spelersloopbaan 
### Provinsiaal 
* Blou Bulle 2000–01
* Vrystaat Cheetahs 1993–1999 en 2002–2005

### Nasionale span 
Hy het sy eerste toetswedstryd vir die Springbokke op 13 November 1993 teen Argentinië in Buenos Aires gespeel, toe hul 52-23 gewen het.

## Eksterne skakels 
* scrum.com
* itsrugby.co.uk

## Verwysings 
* SA Rugbyprofiel
Haker

duimnael|250px|Let op die kop van speler nommer 2 (die hakker) in die skrum.

'n **Haker** is die nommer 2 spelerposisie in rugby. 'n Haker is tipies effens kleiner as 'n stut, maar 2 keer so aggressief. Dis die ou wat die bal in die lynstaan ingooi, met 'n blitsige voet om 'n bal in die skrum te haak. Deesdae is hulle geneig om so groot soos 'n stut te wees (om op te maak vir lg. se gebreke). Hulle versteur gevolglik die balans in die skrum, en sukkel om 'n bal reguit in te gooi. Gevolglik erg gefrustreerd en geneig om strafskoppe af te staan. Hulle hoef gelukkig nie meer 'n bal in die skrum te haak nie, want dié word nou onder die slotte se voete ingegooi deur die skrumskakel.

## Plaasvervanging 
Onder deesdae se plaasvervangerreëls, word die no. 2 vervang deur no. 16 vanaf die reserwebank. Dit kan enige tyd gedurende die wedstryd gebeur, bv. as gevolg van 'n besering, maar meestal is dit 'n taktiese verandering tussen ongeveer die 50ste en 65ste minuut van die wedstryd.

## Noemenswaardige hakers 
'n Paar bekende hakers (almal Springbokke) ter illustrasie:
* Uli Schmidt (1986-1994)
* Naka Drotské(1993-1999)
* Bismarck du Plessis (2007-2015)
* Adriaan Strauss (2008-2016)
* Malcolm Marx (2016-)
Losvoorspeler

Die **flanke** (nr.'s 6&7), en die agsteman (nr. 8) in rugby staan gesamentlik bekend as die **losvoorspelers**, want hulle lywe bind 'losweg' aan die skrum. Hulle kan wegbreek van die vaste skrum of lynstaan sonder dat 'n ander (vaste, nrs. 1-5) voorspeler eers hoef te ontbind. Volgens die spelreëls moet flanke en agstemanne egter ten minste met 'n armlengte gebind bly totdat die bal uit die skrum is.

Hulle 'los' ook geen bal, of speler met 'n bal, uit nie.

## Plaasvervanging 
Onder deesdae se plaasvervangerreëls, word die no. 6, 7 of 8 vervang deur no. 20 vanaf die plaasvervangerbank. Dit kan enige tyd gedurende die wedstryd gebeur, bv. as gevolg van 'n besering, maar meestal is dit 'n taktiese verandering tussen die 50ste en 70ste minuut van die wedstryd.

## Noemenswaardige losvoorspelers 
'n Paar bekende flanke (almal Springbokke) ter illustrasie:
* Piet Greyling
* Klippies Kritzinger
* Francois Pienaar
* Corné Krige
* Schalk Burger
* Heinrich Brüssow
* Ryan Kankowski
* Siya Kolisi
* Kwagga Smith

## Verwysings
Agsteman

duimnael|160px|Let op die koppe van spelers nommer 8 (die agstemanne) in die skrum.
'n **Agsteman** (of agtsteman) is die nommer 8 spelerposisie in rugby.

Die flanke (nommers 6 en 7) en die agsteman staan gesamentlik as die losvoorspelers bekend, want hulle lywe bind 'losweg' aan die skrum. Hulle kan wegbreek van die vaste skrum of lynstaan sonder dat 'n ander (vaste, nrs. 1-5) voorspeler eers hoef te ontbind. Volgens die spelreëls moet flanke en agstemanne egter tenminste met 'n armlengte gebind bly totdat die bal uit die skrum is. 

## Noemenswaardige agstemanne 
'n Paar bekende agstemanne (almal Springbokke) as voorbeeld:
* Tommy Bedford (1963-1971)
* Morné du Plessis, Springbokkaptein (1971-1980)
* Nick Mallett, (1984)
* Wynand Claassen, (1981-1982)
* Bobby Skinstad, (1997-2007)
* Pierre Spies, (2006-2013)
* Wynand Claassen, (1981-1982)
* Duane Vermeulen, (2012-)
* Warren Whiteley, (2014-), Springbokkaptein (2017)
Skrumskakel

**Skrumskakel (No. 9 of no. 21)**. 
duimnael|regs|320px|'n Duikaangee deur 'n skrumskakel.

Die **skrumskakel** is die skakel tussen die voorspelers en die agterspelers. Hulle ontvang die bal vanaf die lynstaan ​​en verwyder die bal van die agterkant van die skrum, en gee dit gewoonlik aan na die losskakel. Hulle sit ook die bal in die skrum. Saam met die losskakel neem hulle baie van die taktiese besluite op die veld. Tydens algemene spel is die skrumskakel gewoonlik die speler wat die bal van die voorspelers ontvang en dit na die agterspelers aangee. Hulle is goeie kommunikeerders, veral om die voorspelers rond te rig, en hulle doel is om die agterspelers van skoon bal te voorsien. Goeie skrumskakels het 'n uitstekende aangee, 'n goeie taktiese skop en is bedrieglike hardlopers. By verdedigende skrums plaas hulle druk op die opposisie-skrumskakel of verdedig die blindekant. Op verdediging in oop spel dek hulle gewoonlik vir diep skoppe nadat die bal wyd aangegee is. Tradisioneel was skrumskakels die kleinste spelers in die span, maar baie moderne skrumskakels se grootte is soortgelyk aan die ander spelers in die span.

## Plaasvervanging 
Onder deesdae se plaasvervangerreëls, word die no. 9 vervang deur no. 21 vanaf die plaasvervangerbank. Dit kan enige tyd gedurende die wedstryd gebeur, bv. as gevolg van 'n besering, maar meestal is dit 'n taktiese verandering tussen die 50ste en 75ste minuut van die wedstryd.

## Noemenswaardige skrumskakels 
'n Paar bekende skrumskakels (almal Springbokke) ter illustrasie:
* Dawie de Villiers
* Tommie du Plessis (Naas Botha-era)
* Divan Serfontein
* Joost van der Westhuizen
* Ricky Januarie
* Fourie du Preez
* Francois Hougaard
* Faf de Klerk

## Bronne
*
*
*
*
Slot (rugby)

duimnael|250px|Let op die koppe van spelers nommer 4 en 5 (die slotte) in die skrum.

'n **Slot** is die nommer 4 en 5 spelerposisies in rugby. Slotte is tipies so breed soos stutte, maar 2 maal so lank. Hulle is goedige reuse wat in lynstane spring en dan die bal na die skrumskakel aangee. Hulle vervul ook 'n belangrike rol met brute stootkrag in die skrums waar hulle deel van die vaste vyf vorm.

## Plaasvervanging 
Onder deesdae se plaasvervangerreëls, word die no. 4 of no. 5 vervang deur no. 19 vanaf die reserwebank. Dit kan enige tyd gedurende die wedstryd gebeur, bv. as gevolg van 'n besering, maar meestal is dit 'n taktiese verandering tussen ongeveer die 50ste en 60ste minuut van die wedstryd.

## Noemenswaardige slotte 
'n Paar bekende slotte (almal Springbokke) ter illustrasie:
* Frik du Preez
* Bakkies Botha
* Johann Muller
* Victor Matfield
* Eben Etzebeth
* Lood de Jager
* Pieter-Steph du Toit
Vleuel

'''Vleuels. (No.'s 11 & 14, plaasvervanger no. 23)'''
[duimnael|Die Nieu-Seelandse vleuel [Jonah Lomu word deur baie as die bepalende speler van die professionele rugby-era beskou]]

Soos die naam aandui, ouens wat kon vlieg. Resiesperde. Hande was ietwat onbetroubaar, maar as hulle die bal kon vashou, het hulle die opponente met brute vaart geklop. Deesdae heelwat stadiger, maar baie veilig onder die hoë bal, sodat hulle die heelagter kan uithelp. Die vermoë om drieë te druk is heeltemal oorbodig, aangesien die senters losskrums in die middelveld afdwing, vanwaar die slotte gaan druk.

## Plaasvervanging 
Onder deesdae se plaasvervangerreëls, word die no. 11 of no. 14 vervang deur no. 23 vanaf die plaasvervangerbank. Dit kan enige tyd gedurende die wedstryd gebeur, bv. as gevolg van 'n besering, maar meestal is dit 'n taktiese verandering tussen die 50ste en 75ste minuut van die wedstryd.

## Noemenswaardige vleuels 
'n Paar bekende vleuels (almal Springbokke) ter illustrasie:
* Jannie Engelbrecht
* Syd Nomis
* Bryan Habana
* Ruan Combrinck
* Cornal Hendricks
* Jongi Nokwe
Heelagter

**Heelagter. (No. 15).**

**Heelagters** posisioneer hulself gewoonlik etlike meters agter die agterlyn, gereed om enige diep opposisieskoppe te ontvang en is dikwels die laaste verdedigingslinie as 'n opponent deur die agterlyn breek. Op aanval kan hulle die agterlyn betree, gewoonlik naby die senters of vleuels, met die doel om 'n ekstra persoon te verskaf en die verdedigende spelers te oorvleuel.

Drie van die belangrikste eienskappe van 'n goeie heelagter is goeie vangvermoë onder 'n hoë skop, die vermoë om die bal 'n lang afstand met akkuraatheid te skop, en die spoed en vaardigheid om aan te sluit in agterlyn aanvallende bewegings, veral teenaanvalle. 

Die heelagter is die speler wat mees waarskynlik die hoë bal moet trotseer, geskop deur die opposisie. Daarvoor het hy goeie hande nodig om te verseker dat die bal skoon gevang word om die opposisie die kans te ontsê om besit te herwin. Aangesien die heelagter dikwels onvermydelik die bal diep in sy eie gebied moet vang, met min ondersteuning van sy eie spelers, moet hy óf die bal veldaf skop óf vorentoe hardloop om met sy agterspelers te skakel om 'n teenaanval te begin. As die heelagter die bal uitskop, het die opposisie die ingooi by die lynstaan, terwyl hy 'n aantal opsies het as hy eerder 'n teenaanval begin.

Om doeltreffende dekking agter die verdedigingslyn te bied, is goeie heelagters versigtig om nie uit posisie gevang te word nie en behoort hulle die opposisie se spel vooruit te loop. Hul posisie agter die agterlyn stel hulle in staat om enige gate in die verdedigingslyn te sien en hulle kommunikeer óf met die agterspelers om die gapings toe te maak óf dek self die gapings. 

Hy het die meeste potensiaal om die opposisie aan te val, veral vanaf 'n misplaaste skop. As 'n skop skoon gevang word en daar is genoeg spasie en ondersteuning, kan die heelagter besluit om 'n teenaanval te loods deur die bal na die opposisie te hardloop. Weens hul skopvaardighede is die heelagter in sommige spanne ook verantwoordelik om die doelskoppe te neem.

Vir 'n groot deel van die geskiedenis van die sport was die heelagterposisie amper heeltemal verdedigend. Oorspronklik kon die bal direk vanaf enige plek op die veld uitgeskop word, met 'n lynstaan ​​wat dan volg by die plek waar die bal uitgeskop is. Dit het 'n premie geplaas op die heelagter se vaardighede om van die hand af te skop. 

## Noemenswaardige heelagters 
'n Paar bekende heelagters (almal Springbokke) ter illustrasie:
* H.O. de Villiers (1967-1970)
* Gysie Pienaar (1980–1981)
* Percy Montgomery (1997-2008)
* Zane Kirchner (2009-2015)
* Willie le Roux (2013-)
Losskakel

**Losskakel (No. 10 of no. 22)**. 
[duimnael|regs|280px|Dan Carter van [Nieu-Seeland nasionale rugbyspan|Nieu-Seeland lê aan vir 'n skop pale toe.]]

'n **Losskakel** is deurslaggewend vir 'n span se wedstrydplan; hulle neem leiding en rig die agterlyn. Hulle is gewoonlik die eerste om die bal van die skrumskakel te ontvang na 'n afbreek, lynstaan ​​of skrum en moet beslissend wees met watter aksies om te neem en doeltreffend met die buiteagterspelers kommunikeer. 

Goeie losskakels is kalm, helderdenkend en het die visie om effektiewe aanvallende spel te loods. Losskakels benodig goeie aangee- en skopvaardighede. Dikwels is die losskakel die beste skopper in die span en behoort verskillende soorte aanvallende skoppe te kan uitvoer, asook om vir grondgebied te skop. Meestal is die losskakel ook die span se stelskopper.

## Plaasvervanging 
Onder deesdae se plaasvervangerreëls, word die no. 10 vervang deur no. 22 vanaf die reserwebank. Dit kan enige tyd gedurende die wedstryd gebeur, bv. as gevolg van 'n besering, maar meestal is dit 'n taktiese verandering tussen die 50ste en 75ste minuut van die wedstryd.

## Noemenswaardige losskakels 
'n Paar bekende losskakels (almal Springbokke) ter illustrasie:
* Hansie Brewis
* Bennie Osler
* Naas Botha
* Joel Stransky
* Morne Steyn
* Patrick Lambie
* Elton Jantjies
* Handré Pollard
Spelerposisies in rugby

duimnael|Die voorspelers is in die skrum, terwyl die agterspelers oor die veld versprei is
duimnael|Diagram wat die relatiewe posisie van spelers in die skrum aandui

'n Rugbyspan bestaan uit 15 spelers, agt voorspelers met nommers van 1 tot 8 en sewe agterspelers wie se truie van 9 tot 15 genommer word. Afhangende van die spesifieke kompetisie se reëls kan daar tot soveel as 8 plaasvervangers ook wees.

## Voorspelers 
Die hoofrol van die voorspelers is om besit van die bal te wen en vir die span te behou. Hulle neem deel in die vastespel soos die skrums en die lynstane. Oor die algemeen is die voorspelers dus groter en sterker as agterspelers, maar ook stadiger. Voorspelers speel ook 'n rol in die vorentoe dra van die bal, maar oor die algemeen doen hulle dit deur in die opponente se voorspelers in te dryf eerder as om, om hulle te probeer hardloop.

Hierdie posisies is:
1) Loskopstut
2) Haker
3) Vaskopstut
4) Linkerslot
5) Regterslot
6) Linkerflank
7) Regterflank
8) Agsteman

## Agterspelers 
Die rol van die agterspelers is om die spel vorentoe te beweeg deur met die bal te hardloop of die bal te skop. Die losskakel is gewoonlik die besluitnemer wat besluit oor of daar geskop of gehardloop gaan word. As 'n reël teken agterlynspelers meer drieë aan. Hulle is gewoonlik kleiner en daarom gewoonlik ratser en vinniger as die voorspelers.

Hierdie posisies is:
9) Skrumskakel
10) Losskakel
12) Binnesenter
13) Buitesenter
11) Linkervleuel
14) Regtervleuel
15) Heelagter

## Posisies op die veld 
Die diagram hieronder dui die verskeie posisies in die 15-man span aan. Alle lede van die vyftiental wat aanvanklik eerste op die veld draf se truie is genommer van 1 tot 15 wat verbind is aan die posisies waarin hulle speel. Die eerste agt spelers staan bekend as die "voorspelers" en neem almal aan die skrums deel. Die oorblywende sewe spelers staan as die agterspelers bekend.
Winchester

**Winchester** is 'n historiese katedraalstad en die hoofstad van die Suid-Engelse graafskap Hampshire met 'n bevolking van 45&nbsp;184. Die stad is aan die oewer van die Itchen-rivier en teen die westelike rand van die South Downs, 'n reeks van lae krytheuwels, geleë. Administratief behoort Winchester aan die groter City of Winchester, 'n distrik met 'n bevolking van 116&nbsp;000.

Winchester het sy oorsprong in 'n Ystertydse oppidum. In die Romeinse tydperk het die nedersetting as *Venta Belgarum* bekendgestaan en tot 'n florerende nedersetting ontwikkel. Ná die onttrekking van Romeinse troepe was die stad eeue lank aan verval blootgestel. Koning Alfred die Grote van Engeland (omstreeks 849-899) het met die heropbou van Winchester begin en dit tot hoofstad van sy koninkryk verhef. Die heerser lê ook hier begrawe. Die middeleeuse straatrooster in Winchester se historiese middestad dateer nog uit die Angel-Saksiese tyd.

Vandag staan Winchester veral bekend vir sy middeleeuse boukuns, die plaaslike universiteit en *Winchester College*, 'n befaamde privaat skool. Winchester se katedraal, een van die grootstes in Europa, is die belangrikste besienswaardigheid. Sy kerkskip is die langste van alle Gotiese katedrale, en ook sy totale lengte is ongeëwenaar.

Die eerste katedraal is in 648 gebou. Tussen 852 en 862 was Swithun biskop van Winchester; hy het sy laaste rusplek buite die katedraal gevind.  Met die bou van die huidige katedraal is in 1073 begin, die boutyd was sestien jaar. Bekende persoonlikhede, wat hier begrawe lê, sluit Willem II van Engeland en die skryfster Jane Austen in.

## Verwysings
Lood de Jager

**Lood de Jager** (gebore 17 Desember 1992, Alberton) is 'n Suid-Afrikaanse rugbyspeler wat vir die  op slot in die Superrugbyreeks gespeel het.

## Springbokloopbaan 
De Jager is in 2014 beloon met ’n plek in die vergrote Springbokgroep vir ’n vriendskaplike wedstryd teen ’n Wêreld XV en drie toetse teen Wallis en Skotland.

Op 14 Junie 2014 het De Jager sy debuut vir die Springbokke teen Wallis in Durban gemaak. Hy was ook deel van Suid-Afrika se span tydens die Rugbywêreldbeker 2015 en die Rugbywêreldbeker 2019.

## Verwysings 
## Eksterne skakels 
* 
* 
* itsrugby.co.uk-profiel
Joël

duimnael|Russiese voorstelling van die profeet Joël

**Joël** is die 29ste boek in die kanon van Hebreeuse Geskrifte wat as die Ou Testament in die Bybel opgeneem is. Hierdie boek is die tweede van die sogenaamde twaalf Klein Profete. Daar is min oor die lewe van die profeet Joël bekend en daar bestaan ook onsekerheid oor die tyd van sy optrede. Hy verwys na die sprinkaanplae en 'n droogte, en sien in hierdie natuurrampe 'n teken van die aanbreek van die laaste dae wanneer God dié sal oordeel wat teen Hom in opstand is. Die volk word opgeroep om hulle te bekeer, met die belofte van tydelike en geestelike seën, veral dat God sy Gees op alle mense sal uitstort.

## Bron 
* Die Bybel: Nuwe vertaling (Bybelgenootskap van Suid-Afrika)

## Eksterne skakels 
*
Oupa Mohoje

**Oupa Mohoje** (*3 Augustus 1990, QwaQwa) is 'n Suid-Afrikaanse rugbyspeler wat vir die  as slot/flank in die Pro14reeks en vir die Vrystaat Cheetahs in die Curriebekerreeks speel. 

## Loopbaan 
Mohoje het tydens die 2007-akademieweek asook die onder-18 Cravenweek in 2008 vir die Vrystaat uitgedraf.  Hy het daarna ook vir die Vrystaatse onder-21-span gespeel in 2010 en 2011.

Hy het sy eersterangse debuut gemaak toe hy as leenspeler vir die Griffons in die Eerste Afdeling van die 2012 Curriebekerreeks gespeel het teen die Grens Bulldogs.  Hy het in 2013 teruggekeer en vir die Cheetahs in die Vodacombeker gespeel.

Gedurende sy tyd by die Vrystaat Cheetahs het hy in 2011, 2012 en 2013 vir die Shimlas van die Universiteit van die Vrystaat gespeel in die Varsitybekerreeks.  In 2013 is hy aangewys as speler van die toernooi.

Mohoje is in 2014 beloon met ’n plek in die vergrote Springbokgroep vir ’n vriendskaplike wedstryd teen ’n Wêreld XV en drie toetse teen Wallis en Skotland.  Op 28 Junie 2014 het Mohoje sy Springbokbuiging teen Skotland in Port Elizabeth gemaak.

## Verwysings 
## Eksterne skakels 
*
*itsrugby.co.uk-profiel
Prednisoon

**Prednisoon** is 'n sintetiese kortikosteroïed geneesmiddel, wat 'n effektiwe immuunonderdrukker is. Dit word veral gebruik om kroniese allergiese reaksies in die lugweë van die asemhalingstelsel te kalmeer, en sodoende asma en emfiseem (oormatige vog op die longe) te verlig. 

Die normale volwasse dosis is 30 - 60 mg mondeliks per dag.
Obadja

**Obadja** is die 31ste boek in die kanon van Hebreeuse Geskrifte wat as die Ou Testament in die Bybel opgeneem is. Hierdie boek is die vierde van die sogenaamde twaalf Klein Profete. Hierdie kort boek dateer uit 'n onbekende tydperk vermoedelik na die val van Jerusalem (586 v.C.).

Edom, Juda se eeue oue vyand, het hom verbly in die verwoesting van Jerusalem en self ook die invallers gehelp en die stad geplunder. Obadja kondig die oordeel van die Here aan oor Edom en ander vyandelike nasies, en bring die oordeel in verband met die koms van die dag van die Here.

## Bron 
* Die Bybel: Nuwe vertaling (Bybelgenootskap van Suid-Afrika)

## Eksterne skakels 
*
Miga

**Miga** is die 33ste boek in die kanon van Hebreeuse Geskrifte wat as die Ou Testament in die Bybel opgeneem is. Hierdie boek is die sesde van die sogenaamde twaalf Klein Profete. Net soos sy tydgenoot Jesaja het Miga in Juda verkondig dat die Here sal oordeel en red. Hoogtepunte is die gedeelte oor die algehele vrede onder die heerskappy van God en vers 6:8 waarin God se eise vir sy volk opgesom word.
 
## Bron 
* Die Bybel: Nuwe vertaling (Bybelgenootskap van Suid-Afrika)

## Eksterne skakels 
*
Meyersdal

**Meyersdal** is 'n voorstad in Alberton, Gauteng. Dit grens aan die voorstad Randhart in die ooste. Volgens die 2011-sensus het Meyersdal 'n bevolking van 11&nbsp;251 gehad, van wie 63,4% wit mense was. Engels (49,8%) en Afrikaans (28,4%) is die grootste huistale.

Meyersdal is moontlik genoem na veldkornet J.P. Meyer, op wie se plaas Elandsfontein 'n groot deel van Alberton aangelê is.

## Sien ook 
* Alberante
* Albertsdal
* Brackendowns
* Brackenhurst
* Verwoerdpark

## Verwysings
Mayberry Park

**Mayberry Park** is 'n voorstad in Alberton, Gauteng. Dit grens aan die voorstad Brackenhurst in die weste. Volgens die 2011-sensus het Mayberry Park 'n bevolking van 6&nbsp;019 gehad, waarvan 42,4% Blankes was. Engels (36,1%) en Afrikaans (30,1%) is die grootste huistale.

In 2001 was 61,5% van Mayberry Park se inwoners Blankes en Afrikaans (37,8%) was die grootste huistaal.
## Sien ook 
* Alberante
* Albertsdal
* Brackendowns
* Brackenhurst
* Florentia
* Meyersdal
* Verwoerdpark

## Verwysings
Meel

duimnael|regs|Twee soorte koringmeel (links) en rogmeel (regs)

**Meel** is 'n voedselpoeier wat gemaak word deur die fynmaal van graan, boontjies, of ander sade of wortels (soos kassawa). Dit is die belangrikste bestanddeel van brood, wat 'n stapelvoedsel vorm vir baie volkere en kulture. Die deurlopende beskikbaarheid van voldoende voorrade van meel het 'n groot ekonomiese en politieke rol gespeel op verskillende tye in die geskiedenis. Koringmeel is een van die belangrikste voedselbestanddele in Europa, Noord-Amerika, die Midde-Ooste, Indië en Noord-Afrika, en is die bepalende bestanddeel in die meeste van hul style van brood en ander gebak.

duimnael|160px|Meel word gewoonlik in groot linnesakke gestoor
Alhoewel koring die mees algemene basis van meel is, is mieliemeel ook - sedert antieke tye - 'n baie belangrike deel van die Mesoamerikaanse kookkuns, en vorm dit 'n stapelvoedsel oor die hele Suid-Amerika. Rogmeel is 'n belangrike bestanddeel van brood in groot dele van Midde-Europa, en rys kan ook gebruik word in meel, al is dit relatief ongewoon.
Trianon-verdrag

[duimnael|Die opdeling van [Oostenryk-Hongarye na die Eerste Wêreldoorlog]]
duimnael|Vergelyking tussen die Koningryk van Hongarye voor die Eerste Wêreldoorlog en die onafhanklike Hongarye in 1920

Die **Verdrag van Trianon** is op 4 Junie 1920 tussen Hongarye en die oorwinnaars van die Eerste Wêreldoorlog gesluit. Die koninkryk van Hongarye is vervolgens in vyf lande verdeel en verloor twee-derdes van sy grondgebied en een-derde van sy bevolking.

Die verdrag is vernoem na die Grand Trianon-paleis in Versailles, Frankryk, waar dit onderteken is. Die Hongaarse delegasie, onder leiding van graaf Albert Apponyi, het homself op moeilike onderhandelings voorberei, maar het gou agtergekom dat daar niks is om te onderhandel nie. Hongarye moes uiteindelik die geallieerde vredesvoorwaardes sonder noemenswaardige aanpassings aanvaar.

Die land word gereduseer tot slegs 29% van sy oorspronklike grondgebied:
* Hulle moes Zevenburgen (Transsylvanië), die oostelike helfte van die Banaat en die gebiede rondom die stede Satu Mare (Szatmárnémeti) en Oradea (Nagyvárad) aan Roemenië afstaan.
* Opper-Hongarye, bestaande uit die latere Slowakye en Karpato-Roethenië (Kárpátalja) gaan na Tsjeggo-Slowakye.
* Die koninkryk van die Serwiërs, Kroate en Slowene, die latere Joego-Slawië, kry die Vojvodina, waaronder die westelike helfte van die Banaat, voorts Kroasië, wat voorheen 'n semi-outonome deel van Transleithanië was, en nog enkele kleinere gebiede ten noorde daarvan: Prekmurje (Muravidék), Međimurje (Muraköz) en die Baranya-driehoek.
* Oostenryk kry ten slotte 'n strook wat later die Burgenland sou heet.

Die grootste deel van die verlore gebiede is nie deur etniese Hongare bewoon nie, maar deur voormalige minderhede, waarvan die Slowake, Roemene en Suid-Slawiërs hulle nasionale aspirasies kon verwesenlik. Deur die eensydige manier waarop die grense bepaald is, is ongeveer 3,3 miljoen Hongare uiteindelik van hulle moederland geskei.

## Verwysings 
## Eksterne skakels
Francois Uys

**Francois Uys** (*12 Maart 1986, Springs) is 'n Suid-Afrikaanse rugbyspeler wat vir die Cheetahs as slot in die Superrugbyreeks en vir die Vrystaat Cheetahs in die Curriebekerreeks speel.

## Loopbaan 
Uys het sy loopbaan in Johannesburg by die Goue Leeus begin en in 2005 vir die SA o/19 Jong Bokke-span in Durban as flank en agsteman uitgedraf wat daardie jaar die wêreldbeker vir o/19 teen Nieu-Seeland in die finaal gewen het. Francois het vir die Leeus o/21 gespeel op 19 en 20 jarige ouderdom en was ook kaptein van die span gedurende die tydperk. Uys het ook vir die Leeus Vodacom Cup in 2006, 2007, 2008 en 2009 uitgedraf as losvoorspeler en kaptein. Uys het een Curriebeker wedstryd teen Boland vir die Leeus gespeel, maar hy is in September 2009 na die Vrystaat Cheetahs omdat hy nie veel speelkans by die Leeus gekry het nie. Hy het aanvanklik by die Cheetahs slegs in die Vodacom- en Curriebeker gespeel en is selfs as leenspeler by die Down Touch Griffons ingespan in 2010 en 2012.  Hy het af en toe in die superrugbyspan gespeel, maar is in 2013 gereeld in die beginspan ingesluit.

In 2014 is sy kontrak met die Cheetahs tot in Oktober 2016 verleng. Uys is in 2015 as kaptein van die Cheetahs se Superrugbyspan gekies en daarna ook as kaptein van die Vrystaat se Curriebekerspan.

## Internasionaal 
Uys was ’n lid van die Suid-Afrikaanse onder-19 span wat in 2005 aan die IRR onder-19 Wêreldkampioenskap deelgeneem het.

## Verwysings 
## Eksterne skakels 
* 
* itsrugby.co.uk-profiel
C.P. Hoogenhoutprys

**C.P. Hoogenhout-prys** word sedert 1960 ter erkenning aan die beste oorspronklike Afrikaanse jeugboeke vir kinders tussen sewe en elf toegeken. Vroeërjare is die prys jaarliks toegeken, maar sedert 1982 word dit net elke twee jaar toegeken. Die prys is vernoem na die skrywer C.P. Hoogenhout.

## Wenners 
Voormalige wenners is:
* 1960 - W.O. Kühne (*Huppel verjaar*)
* 1961 - Alba Bouwer (*Katrientjie van Keerweder*)
* 1962 - Nie toegeken nie
* 1963 - F. du Plessis (outeur) en Katrine Harries (illustreerder) (*Rympieboek vir kleuters*)
* 1964 - Freda Linde (*Snoet-alleen*)
* 1965 - Nie toegeken nie
* 1966 - Günther Komnick (illustreerder) (vir *Botter-aas* geskryf deur Freda Linde)
* 1967 - Günther Komnick (illustreerder) (vir *Die stadsmusikante* geskryf deur Freda Linde)
* 1968 - Pieter W. Grobbelaar (outeur) en Katrine Harries (illustreerder) (*Die mooiste Afrikaanse sprokies*)
* 1969 - Nie toegeken nie
* 1970 - Nie toegeken nie
* 1971 - Alba Bouwer ('*n Hennetjie met kuikens*)
* 1972 - Nie toegeken nie
* 1973 - Freda Linde (*Jos en Klos*)
* 1974 - Freda Linde (*By die oog van die fontein*)
* 1975 - Nie toegeken nie
* 1976 - Rona Rupert (*Wat maak jy, Hektor?*)
* 1977 - Freda Linde (*Die kokkewiet en sy vrou*)
* 1978 - Nie toegeken nie
* 1979 - Hester Heese (*Sêra Madêra*)
* 1980 - Nie toegeken nie
* 1980 - Nie toegeken nie
* 1981 - Nie toegeken nie
* 1982-1983 - Alba Bouwer (*Vlieg, swaeltjie, vlieg*)
* 1984-1985 - Tafelberg Uitgewers (*Goue lint, my storie begint*)
* 1986-1987 - Nie toegeken nie
* 1988-1989 - Nie toegeken nie
* 1990-1991 - Barrie Hough (*Droomwa*)
* 1992-1993 - Nie toegeken nie
* 1994-1995 - Martie Preller (*Anderkantland*)
* 1996-1997 - Janie Oosthuysen (*Ouma Hester en die Dreadnought Merk III, Juffrou Luisenbosch en die breinwassers*)
* 1998-1999 - Verna Vels (*Liewe Heksie en die rekenaar*)
* 2000-2001 - Nie toegeken nie
* 2002-2003 - Nie toegeken nie
* 2004-2005 - Leon de Villiers (*Droomoog Diepgrawer*)
* 2006-2007 - Jaco Jacobs (*Wurms met tamatiesous en ander lawwe rympies*)

## Notas